SIRI มั่นใจยอดขาย “คอนโดฯ” ปีนี้ตามเป้า 1.6 หมื่นลบ. หลัง Sold Out ต่อเนื่องอีก 3 โครงการ
SIRI มั่นใจยอดขาย “คอนโดฯ” ปีนี้ตามเป้า 1.6 หมื่นลบ. หลัง Sold Out ต่อเนื่องอีก 3 โครงการ
29 ก.ค. 2563

นายปิติ จารุกำจร รองกรรมการผู้จัดการฝ่ายพัฒนาโครงการแนวสูงและบริหารกลยุทธ์โครงการ บริษัท แสนสิริ จำกัด (มหาชน) หรือ SIRI เปิดเผยว่า แสนสิริ ประสบความสำเร็จในการดำเนินธุรกิจในช่วงครึ่งปีที่ผ่านมา ได้รับการตอบรับเป็นอย่างสูงจากกลุ่มลูกค้าทั้งในด้านการขายและโอนโครงการ ซึ่งความสำเร็จมาจากกลยุทธ์การตลาดที่แข็งแกร่ง การคิดและนำเสนอโปรโมชั่นที่ตอบโจทย์ตรงใจลูกค้า และความมั่นใจในแบรนด์
โดยสร้างผลงานปิดการขายโครงการที่อยู่อาศัยไปถึง 23 โครงการ ล่าสุด สานต่อความสำเร็จเปิดโครงการ “ดีคอนโด ไฮด์อเวย์ (dcondo hideaway)” บนทำเลศักยภาพย่านรังสิต ใกล้มหาวิทยาลัยชั้นนำอย่างมหาวิทยาลัยธรรมศาสตร์ รังสิต
“เนื่องจากปัจจุบันตลาดคอนโดกำลังเข้าสู่ยุคเรียลดีมานด์ ที่ลูกค้าซื้ออสังหาริมทรัพย์เพื่อตอบโจทย์การอยู่อาศัยเป็นหลัก แสนสิริจึงพิถีพิถันในการพัฒนาคอนโดมิเนียมทุกโครงการเพื่อให้แน่ใจว่าจะสามารถตอบโจทย์การอยู่อาศัยของกลุ่มลูกค้าเรียลดีมานด์ได้มากที่สุด และตรงกับอุปสงค์ของตลาดคอนโดมิเนียมในขณะนั้น ซึ่งปัจจุบัน คอนโดมิเนียมในระดับราคาที่ไม่สูงมากอย่างคอนโดมิเนียมเซ็กเม้นต์ C และ D ถือเป็นอีกหนึ่งตลาดที่เรามองเห็นศักยภาพ
โดยเฉพาะอย่างยิ่งบนพื้นที่ชุมชนที่เป็นทำเลของผู้อยู่อาศัยจริงอย่างเช่นบริเวณมหาวิทยาลัย จากบทพิสูจน์ดีมานด์ตลาดดีคอนโด (dcondo) แสดงให้เห็นการเติบโตสูงขึ้นอย่างต่อเนื่อง โดยที่ผ่านมา แสนสิริ พัฒนาแบรนด์ดีคอนโดมาแล้วทั้งสิ้น 32 โครงการ ตอกย้ำความสำเร็จในปีนี้ด้วยการปิดการขายรวดถึง 5 โครงการ ได้แก่ ดีคอนโด แคมปัส โดม รังสิต, ดีคอนโด แคมปัส รีสอร์ท กู้กู ภูเก็ต
ดีคอนโด ริน เชียงใหม่, ดีคอนโด แคมปัส กำแพงแสน และ ดีคอนโด หาดใหญ่ อีกทั้งยังเตรียมพร้อมสำหรับการโอนกรรมสิทธิ์ในปีนี้ถึง 2 โครงการ ได้แก่ ดีคอนโด ธาร และดีคอนโด บลิซ ศรีราชา” นายปิติ กล่าว
จากข้อมูลพบว่า ปัจจุบัน มหาวิทยาลัยธรรมศาสตร์มีนักศึกษาอยู่ราว 40,000 คน โดยอัตราการเพิ่มขึ้นของจำนวนนักศึกษาโดยเฉลี่ยต่อปีอยู่ที่ 3.2% สะท้อนให้เห็นถึงดีมานด์ของที่อยู่อาศัยในบริเวณดังกล่าวที่เพิ่มขึ้นอย่างคงที่และต่อเนื่อง นอกจากนั้นบริเวณพื้นที่ดังกล่าวยังอยู่ใกล้กับสถานที่สำคัญอย่าง มหาวิทยาลัยกรุงเทพ และหน่วยงานของรัฐ อาทิ สำนักงานพัฒนาวิทยาศาสตร์และเทคโนโลยีแห่งชาติ (สวทช.)  รวมไปถึงห้างสรรพสินค้าขนาดใหญ่อย่าง ฟิวเจอร์ พาร์ค รังสิต และตลาดไท ส่งผลให้ทำเลย่านรังสิตถือเป็นทำเลศักยภาพที่มีอัตราการเติบโตสูงขึ้นอย่างต่อเนื่อง
“บริษัทฯประสบความสำเร็จในการพัฒนาโครงการในพื้นที่ย่านรังสิต ปิดการขายไปแล้วถึง 3 โครงการ ได้แก่ ดีคอนโด แคมปัส รีสอร์ท รังสิต, ดีคอนโด แคมปัส รีสอร์ท รังสิต เฟส 2 และ ดีคอนโด แคมปัส โดม รังสิต รวมมูลค่าโครงการ 2,553 ล้านบาท ด้วยบริษัทเล็งเห็นถึงดีมานด์และศักยภาพในพื้นที่ จึงได้พัฒนาโครงการ ดีคอนโด ไฮด์อเวย์ (condo hideaway) ขึ้น
นอกจากดีมานด์ของที่อยู่อาศัยในบริเวณโครงการ ดีคอนโด ไฮด์อเวย์ (condo hideaway) จะเพิ่มขึ้นอย่างต่อเนื่อง อัตราค่าเช่าในบริเวณดังกล่าวยังมีผลตอบแทนที่สูงด้วยเช่นกัน โดยมีอัตราค่าเช่าที่ 8,500 – 10,000 บาทต่อเดือน คิดเป็นอัตราผลตอบแทนการปล่อยเช่า (Yield) ประมาณ 5.5% โดยจำนวนผู้เช่ามีอัตราที่สูงเช่นกัน
นอกจากนี้อัตราราคาขาย (Capital Gain) ของดีคอนโด รังสิต 3 โครงการก่อนหน้านี้ยังอยู่ในอัตราสูงที่ 5%  นับว่าให้ผลตอบแทนในการขายรีเซลได้เป็นอย่างดี โครงการ ดีคอนโด ไฮด์อเวย์ (dcondo hideaway) จึงเหมาะกับผู้ที่ต้องการซื้ออยู่เองและเพื่อลงทุนเป็นอย่างมาก” นายปิติ กล่าว
โครงการดีคอนโด ไฮด์อเวย์ (dcondo hideaway) มูลค่าโครงการ 1,500 ล้านบาท ตั้งบนทำเลที่มีการคมนาคมสะดวกหลายช่องทาง ทั้งอยู่ใกล้ทางด่วนและโครงการรถไฟฟ้าสายสีแดงอนาคต ขนาดพื้นที่โครงการ 10 ไร่ แบ่งออกเป็น พื้นที่ส่วนกลาง 8 ไร่ พื้นที่สีเขียว 2.5 ไร่ ออกแบบในสไตล์รีสอร์ทคอนโดมิเนียมโลว์ไลส์ สูง 8 ชั้น จำนวน 3 อาคาร 800 ยูนิต และจัดสรรพื้นที่สำหรับจอดรถไว้ถึง 40% ด้วยการออกแบบในคอนเซปต์ “Live like every day is vacation ให้ทุกวันเหมือนวันพักผ่อน” ผสานแรงบันดาลใจให้ทุกวันเหมือนวันพักผ่อน หลีกหนีจากความวุ่นวายจากภายนอกทั้งการเรียน การทำงาน เพียงสัมผัสแรกยังโครงการก็ได้รับความรู้สึกแห่งการพักผ่อนอย่างแท้จริง
การออกแบบตัวอาคารด้วยการเลือกใช้ระแนงไม้มาเป็นส่วนหนึ่งในการออกแบบ ให้บรรยากาศเหมือนการมาพักผ่อนในที่พักสไตล์รีสอร์ท อาคารคลับเฮ้าส์ 3 ชั้น ใช้เทคนิคการเรียงตัวสลับกัน เปรียบเสมือนก้อนหินแห่งท้องทะเลที่เรียงตัวซ้อนกันขึ้นไป ล็อบบี้มีการนำวัสดุเมืองร้อนผสมกับวัสดุและของตกแต่งสมัยใหม่อย่างเหล็กและหินขัด terrazo ให้ดูร่วมสมัย เน้นสไตล์การพักผ่อนแบบ tropical in modernity Co-Working และ Meeting Area ใช้เทคนิคการไหลของสีเขียวของพืชนานาพันธุ์จากภายนอกให้มาบรรจบกับสายลมที่พัดผ่านเข้ามาในพื้นที่ semi outdoor เชื่อมต่อกับ infinity pool ด้วยฟังก์ชั่นการใช้งานที่หลากหลาย และเพิ่มสีสันในตัวเฟอร์นิเจอร์ด้วยการตกแต่งให้เข้ากับกลุ่มเป้าหมายที่เป็นนักศึกษา
นอกจากนั้นยังเพียบพร้อมด้วยสิ่งอำนวย ความสะดวกครบครันที่ทางโครงการเตรียมไว้ให้ ได้แก่ สระว่ายน้ำและ มุมพักผ่อนในสวน เอาใจเทรนด์คนรักสุขภาพด้วย ฟิตเนสและลู่วิ่ง ตลอดจนสวนผักออแกนิกส์สดใหม่แบบปลอดสารสำหรับการอยู่อาศัยยุค  New Normal ให้ผู้อยู่อาศัยได้ใช้ชีวิตอย่างอิสระในทุกวัน
โครงการ ดีคอนโด ไฮด์อเวย์ (dcondo hideaway) พร้อมเปิดการขายพรีเซลในวันที่ 1-2 สิงหาคม 2563 เริ่มต้นเพียง 1.59 ล้านบาท* พร้อมโปรโมชั่นสุดพิเศษในช่วงวันพรีเซล รับส่วนลดสูงสุด 50,000 บาท, ฟรีเฟอร์นิเจอร์, ฟรีเครื่องใช้ไฟฟ้า พร้อมเอาใจกลุ่มลูกค้าคนรุ่นใหม่และอำนวยความสะดวกแก่ลูกค้าด้วย Multi-channel and Online Booking ซื้อขายครบในทุกช่องทางในการค้นหาข้อมูล ติดต่อสอบถาม อาทิ Sansiri LINE Official Account, Facebook @Sansiri PLC, เว็บไซต์ www.sansiri.com, Sansiri Call Centre โทร. 1685 และในช่องทาง Sansiri 24 Hrs. Online Booking
“ด้วยความเชื่อมั่นของลูกค้าที่มีต่อแบรนด์ดีคอนโด ทั้งด้านการพัฒนาโครงการที่มีคุณภาพ การออกแบบฟังก์ชั่นดีไซต์ของโครงการ ไปจนถึงบริการก่อนและหลังการขาย เมื่อรวมกับการสร้างแบรนด์ดีคอนโดที่เข้าใจคนรุ่นใหม่ จึงเชื่อมั่นว่าจะส่งผลให้โครงการดีคอนโด ไฮด์อเวย์ (dcondo hideaway) ได้รับการตอบรับที่ดีจากลูกค้า ซึ่งจะสร้างการรับรู้รายได้ทั้งปีให้เป็นไปตามเป้าหมาย 35,000 ล้านบาท ตามเป้าหมายใหม่ที่วางไว้” นายปิติ กล่าว